AARHUS: Lige om lidt begynder breve fra de videregående uddannelser i Aarhus at dumpe ind hos håbefulde, kommende studerende og kort tid efter begynder en stribe ansøgninger til de århusianske boligselskaber fra samme håbefulde, kommende studerende at komme den anden vej.

Det giver pres på boligforeningerne, men nu er der godt nyt på vej. De har nemlig fået lov af Aarhus Kommune til at opføre næsten 3.000 nye ungdomsboliger over de næste fire år. Helt præcist 2.972 bliver det til, og det er rådmand for Teknik og Miljø, Kristian Würtz, godt tilfreds med.

- De mange studerende er et af Aarhus' særlige kendetegn, og som kommune har vi en særlig forpligtelse til at sørge for, at der er gode boliger til de unge århusianere. Derfor glæder det mig også, at der allerede nu er op mod 3.000 ungdomsboliger på tegnebrættet for de kommende år, og vi skal herefter sikre, at vi fortsætter den gode kurs, siger han.